CELEX: 32018D1885
Language: fi
Date: 2018-11-30 00:00:00
Title: Komission täytäntöönpanopäätös (EU, Euratom) 2018/1885, annettu 30 päivänä marraskuuta 2018, luvan antamisesta Suomelle olla ottamatta huomioon eräitä liiketoimiluokkia ja käyttää eräitä likimääräisiä arvioita arvonlisäverosta kertyvien omien varojen perusteen laskemiseksi tehdyn päätöksen 96/566/EY, Euratom muuttamisesta (tiedoksiannettu numerolla C(2018) 7840)

4.12.2018   
               
               
                  FI
               
               
                  Euroopan unionin virallinen lehti
               
               
                  L 308/43
               
            
         KOMISSION TÄYTÄNTÖÖNPANOPÄÄTÖS (EU, Euratom) 2018/1885,
         annettu 30 päivänä marraskuuta 2018,
         luvan antamisesta Suomelle olla ottamatta huomioon eräitä liiketoimiluokkia ja käyttää eräitä likimääräisiä arvioita arvonlisäverosta kertyvien omien varojen perusteen laskemiseksi tehdyn päätöksen 96/566/EY, Euratom muuttamisesta
         
            
               (tiedoksiannettu numerolla C(2018) 7840)
            
         
         (Ainoastaan suomen- ja ruotsinkieliset tekstit ovat todistusvoimaiset)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan atomienergiayhteisön perustamissopimuksen,
         ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 6 artiklan 3 kohdan toisen luetelmakohdan,
         on kuullut omia varoja käsittelevää neuvoa-antavaa komiteaa,
         sekä katsoo seuraavaa:
         
                     (1)
                  
                  
                     Neuvoston direktiivin 2006/112/EY (2) 379 artiklan 2 kohdan mukaisesti Suomi saa jatkaa edellytyksin, jotka olivat voimassa tässä jäsenvaltiossa sen liittymispäivänä, liitteessä X olevan B osan 2 kohdassa mainittujen kirjailijoiden, taiteilijoiden ja esiintyvien taiteilijoiden tarjoamien palvelujen sekä liitteessä X olevan B osan 9 ja 10 kohdassa mainittujen liiketoimien vapauttamista arvonlisäverosta niin kauan kuin jossakin 31 päivänä joulukuuta 1994 yhteisöön kuuluneessa jäsenvaltiossa sovelletaan samoja vapautuksia. Nämä liiketoimet on otettava kyseisen artiklan mukaisesti huomioon määritettäessä arvonlisäverosta kertyvien omien varojen perustetta.
                  
               
                     (2)
                  
                  
                     Komission päätöksellä 96/566/EY, Euratom (3) Suomelle annettiin lupa muun muassa käyttää likimääräisiä arvioita arvonlisäverosta kertyvien omien varojen perusteen laskemiseksi sellaisten liiketoimien osalta, joihin viitataan direktiivin 2006/112/EY liitteessä X olevan B osan 2, 9 ja 10 kohdassa ja jotka koskevat tiettyjä kirjailijoiden, taiteilijoiden ja esiintyvien taiteilijoiden tarjoamia palveluja, tiettyjä kiinteän omaisuuden luovutuksia sekä henkilökuljetuksia.
                  
               
                     (3)
                  
                  
                     Suomi pyysi 26 päivänä huhtikuuta 2018 päivätyssä kirjeessään komissiolta lupaa käyttää arvonlisäverosta kertyvien omien varojen perusteen laskennassa välisummasta määritettyjä kiinteitä prosenttiosuuksia niiden direktiivin 2006/112/EY liitteessä X olevan B osan 2, 9 ja 10 kohdassa tarkoitettujen liiketoimien osalta, jotka liittyvät vapaiden ammattien harjoittajien tarjoamiin palveluihin, uusien rakennusten tai niihin liittyvien maapohjien luovutukseen, rakennusmaan luovutukseen ja henkilökuljetukseen. Suomi on osoittanut, että välisummaan sovelletut prosenttiosuudet pysyivät vakaina vuosina 2014–2016 (2 ja 10 kohta) ja vuosina 2012–2016 (9 kohta). Lupa kiinteiden prosenttiosuuksien käyttämiseen vähentäisi näiden liiketoimien arvonlisäverosta kertyvien omien varojen perusteen laskennasta koituvaa hallinnollista taakkaa. Suomelle olisi näin ollen annettava lupa käyttää arvonlisäverosta kertyvien omien varojen perusteen laskennassa kiinteitä prosenttiosuuksia vapaiden ammattien harjoittajien tarjoamien palvelujen, uusien rakennusten tai niiden maapohjan luovutuksen, rakennusmaan luovutuksen ja henkilökuljetuksen osalta.
                  
               
                     (4)
                  
                  
                     Avoimuuden ja oikeusvarmuuden vuoksi lupa olisi myönnettävä määräaikaisena.
                  
               
                     (5)
                  
                  
                     Sen vuoksi päätöstä 96/566/EY, Euratom olisi muutettava,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään päätökseen 96/566/EY, Euratom 2 a, 2 b ja 2 c artikla seuraavasti:
            
               
                  ”2 a artikla
                  Poiketen siitä, mitä tämän päätöksen 2 artiklan 1 kohdassa säädetään, Suomi saa vuoden 2018 tammikuun 1 päivästä vuoden 2020 joulukuun 31 päivään ulottuvan jakson osalta käyttää arvonlisäverosta kertyvien omien varojen perusteen laskennassa neuvoston direktiivin 2006/112/EY (*1) liitteessä X olevan B osan 2 kohdassa tarkoitettujen liiketoimien tapauksessa prosenttiosuutta, joka on 0,0002 prosenttia perusteen välisummasta.
               
               
                  2 b artikla
                  Poiketen siitä, mitä tämän päätöksen 2 artiklan 2 kohdassa säädetään, Suomi saa vuoden 2018 tammikuun 1 päivästä vuoden 2020 joulukuun 31 päivään ulottuvan jakson osalta käyttää arvonlisäverosta kertyvien omien varojen perusteen laskennassa direktiivin 2006/112/EY liitteessä X olevan B osan 9 kohdassa tarkoitettujen liiketoimien tapauksessa prosenttiosuutta, joka on 0,53 prosenttia perusteen välisummasta.
               
               
                  2 c artikla
                  Poiketen siitä, mitä tämän päätöksen 2 artiklan 3 kohdassa säädetään, Suomi saa vuoden 2018 tammikuun 1 päivästä vuoden 2020 joulukuun 31 päivään ulottuvan jakson osalta käyttää arvonlisäverosta kertyvien omien varojen perusteen laskennassa direktiivin 2006/112/EY liitteessä X olevan B osan 10 kohdassa tarkoitettujen liiketoimien tapauksessa prosenttiosuutta, joka on 0,11 prosenttia perusteen välisummasta.
               
            
         
         
            2 artikla
            Tämä päätös on osoitettu Suomen tasavallalle.
         
         
            Tehty Brysselissä 30 päivänä marraskuuta 2018.
            
               
                  Komission puolesta
               
               Günther OETTINGER
               
                  Komission jäsen
               
            
         
         
            (1)  EYVL L 155, 7.6.1989, s. 9.
         
            (2)  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).
         
            (3)  Komission päätös 96/566/EY, Euratom, tehty 11 päivänä syyskuuta 1996, luvan antamisesta Suomelle olla ottamatta huomioon eräitä liiketoimiluokkia ja käyttää eräitä likimääräisiä arvioita arvonlisäverosta kertyvien omien varojen perusteen laskemiseksi (EYVL L 247, 28.9.1996, s. 43).